Predkladacia správa

Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov upravuje osobitný postup rozdelenia obce Kvakovce.
Predložený návrh zákona je koncepčne chybný, pretože sa vzťahuje výlučne len na jeden právny subjekt (obec Kvakovce), čo nezodpovedá základnej požiadavke na obsah právneho predpisu, ktorý sa musí vzťahovať na neurčitý počet prípadov rovnakého druhu. 
Navrhované riešenie, aby vláda rozhodla o územnej zmene obce bez jej súhlasu vyvoláva obavu o súlade s čl. 5 Európskej charty miestnej samosprávy, ktorý zaručuje ochranu územných hraníc miestnych orgánov tak, že ukladá so zainteresovanými miestnymi samosprávami vopred prekonzultovať všetky miestne zmeny územných hraníc, prípadne tam, kde to zákon umožňuje, uskutočniť referendum. 
Taktiež je potrebné konštatovať, že návrh zákona ustanovuje také podmienky, ktoré v prípade jeho prijatia neumožnia rozdeliť obec Kvakovce, pretože nová obec Dobrá nad Ondavou nemá postavenie časti obce Kvakovce a tiež nemá samostatné katastrálne územie. Obec Kvakovce sa nečlení na časti obce a má jedno katastrálne územie s názvom Kvakovce, a teda by nebolo možné uplatniť navrhovaný § 2a ods. 6.
Navrhovaná zákonná úprava neguje princípy rozdelenia obce ustanovené zákonom o obecnom zriadení a nezohľadňuje príslušné materiály týkajúce sa územnej samosprávy pripravované splnomocnencom vlády pre reformu verejnej správy, v ktorých sa má riešiť aj ďalšie fungovanie tzv. malých obcí, predovšetkým obcí do 500 obyvateľov. Vznik ďalšej takejto obce, ktorá môže mať vážne problémy so zabezpečovaním základných úloh samosprávy, nie je žiaduci. Obec Kvakovce má podľa posledného sčítania obyvateľov, domov a bytov len 465 obyvateľov.

Vzhľadom na uvedené skutočnosti predložený návrh zákona nemožno podporiť.